“หุ้นเอเชีย” ผันผวน! จับตาข้อมูลจ้างงานสหรัฐ
ตลาดหุ้นเอเชีย เปิดผันผวน! นักลงทุนรอข้อมูลจ้างงานนอกภาคเกษตรประจำเดือนส.ค.ของสหรัฐ
ตลาดหุ้นเอเชีย เปิดผันผวน! นักลงทุนรอข้อมูลจ้างงานนอกภาคเกษตรประจำเดือนส.ค.ของสหรัฐ
2 ก.ย. 2565

ผู้สื่อข่าวรายงานว่า ตลาดหุ้นเอเชียเปิดไร้ทิศทางในวันนี้ ขณะที่นักลงทุนรอคอยการเผยข้อมูลจ้างงานนอกภาคเกษตรประจำเดือนส.ค.ของสหรัฐ ซึ่งเป็นเครื่องชี้วัดสำคัญ ก่อนธนาคารกลางสหรัฐ (เฟด) ตัดสินใจเรื่องอัตราดอกเบี้ยนโยบายในการประชุมเดือนนี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,755.60 จุด เพิ่มขึ้น 94.13 จุด หรือ +0.34% ก่อนพลิกมาลบ 35.09 จุด หรือ -0.13% สู่ระดับ 27,626.38 หลังเปิดตลาดได้เพียง 15 นาที, ดัชนี HSI ตลาดหุ้นฮ่องกงเปิดวันนี้ที่ 19,572.47 จุด ลดลง 24.84 จุด หรือ -0.13% และดัชนี SSE Composite ตลาดหุ้นจีนเปิดวันนี้ที่ 3,189.64 จุด เพิ่มขึ้น 4.66 จุด หรือ +0.15%
โดยดัชนีนิกเกอิตลาดหุ้นโตเกียวปรับตัวลง โดยถูกกดดันจากความวิตกเกี่ยวกับการชะลอตัวของเศรษฐกิจสหรัฐ ซึ่งเป็นผลจากการที่เฟดปรับขึ้นอัตราดอกเบี้ยในเชิงรุก
สำหรับดัชนีเซี่ยงไฮ้คอมโพสิตตลาดหุ้นจีนเปิดบวก เนื่องจากนักลงทุนกลับเข้าช้อนซื้อหุ้นหลังจากตลาดปิดลบเมื่อวานนี้ แต่ดัชนีเซี่ยงไฮ้คอมโพสิตปรับตัวขึ้นได้ไม่มากนัก เพราะนักลงทุนยังคงวิตกกังวลเกี่ยวกับผลกระทบของการใช้มาตรการล็อกดาวน์รอบใหม่เพื่อสกัดโควิด-19 ในจีน รวมถึงรายงานที่บ่งชี้ว่า ภาคการผลิตของจีนชะลอตัวลงในเดือนส.ค.
ด้านดัชนีฮั่งเส็งตลาดหุ้นฮ่องกงเปิดตลาดปรับตัวลงในวันนี้ เนื่องจากนักลงทุนวิตกเกี่ยวกับการแพร่ระบาดของโรคโควิด-19 ในจีน และการออกมาตรการล็อกดาวน์เมืองต่าง ๆ
ส่วนดัชนีราคาผู้บริโภค (CPI) ของเกาหลีใต้เพิ่มขึ้นในระดับชะลอตัวกว่าที่คาดที่ 5.7% ในเดือนส.ค. เมื่อเทียบเป็นรายปี ขณะที่ นักวิเคราะห์ในผลสำรวจที่จัดทำโดยสำนักข่าวรอยเตอร์คาดการณ์ว่าจะปรับขึ้น 6.1%
ทั้งนี้นักเศรษฐศาสตร์ในผลสำรวจของดาวน์โจนส์คาดการณ์ว่า การจ้างงานของสหรัฐปรับตัวขึ้น 318,000 ตำแหน่งในเดือนส.ค. ลดลงจาก 528,000 ตำแหน่งในเดือนก.ค. และคาดการณ์ว่าอัตราว่างงานจะทรงตัวที่ 3.5%